text: Esvagt er sat på salgslisten
  26 marts 2014 kl. 13.40
  A.P. Møller-Mærsk har sat Esbjerg-rederiet Esvagt til salg. Rederiet med 37 fartøjer tager sig af en lang række servicefunktioner for olieindustrien.
  Salget indgår i bestræbelser på at skære side-virksomheder væk for at styrke kerneforretningerne.
  - Med redningsskibene i Esvagt har man vurderet, at rederiets aktivitet udgør så meget en niche, at den på ingen måde understøtter aktiviteterne i kerneforretningen. Og når først man har taget den beslutning, gør man kort proces i Mærsk-ledelsen, siger senioranalytiker Jacob Pedersen fra Sydbank til dagbladet Børsen.
  Ifølge Børsens kilder skal Esvagt være to-tre milliarder kroner værd, og Mærsk-ledelsen skal allerede sidste efterår have taget kontakt til en række banker med henblik på hjælp til frasalget.
  A.P. Møller-Mærsk ejer 75 procent af aktierne i offshore-rederiet.
  